አሚሶም በሶማሊያ የሰብዓዊ ቀውስ ለመግታት እየተደረገ ባለው ጥረት አለም አቀፉ ማህበረሰብ  የሚያደርገውን ትብብር እንዲያሳድግ ጥሪ አቀረበ
አሚሶም በሶማሊያ የሰብዓዊ ቀውስ ለመግታት እየተደረገ ባለው ጥረት አለም አቀፉ ማህበረሰብ  የሚያደርገውን ትብብር ሊያሳድግ እንደሚገባ ጥሪ አቅርቧል፡፡በሶማሊያ የሚገኘው የአፍሪካ ህብረት ሰላም አስከባሪ ሀይል /አሚሶም/ በአፍሪካ ቀንድ በምትገኘው ሀገር ለተከሰተው የሰብአዊ ቀውስ መፍተሄ ለማበጀት  ያለው ተግዳሮት መጠነ ሰፊ መሆኑን በመጠቆም  የአለም አቀፉ ማህበረሰብ ከዚህ ቀደም ሲያደርግ የነበረውን ትብብር በእጅጉ ሊያሳድግ እንደሚገባ ነው ጥሪ ያቀረበው፡፡በሀገሪቱ የሰበአዊ እርዳታዎችን ማሳደግና ግጭቶችና ተፈጥሮአዊ አደጋዎች በተንሰራፉባቸው አካባቢዎች ላይ የሚኖሩ ማህበረሰቦች ጋር የሚደረገው ግንኙነት ተጠናክሮ ሊቀጥል እንደሚገባም ተጠቁሟል፡፡ለሰብዓዊ ቀውሱ መፍትሄ ለማበጀት እያደረግን ያለነው ጥረት ተግዳሮቶች ገጥመውታል፤አሚሶምም ሆነ በአካባቢው ላይ የሚሰሩ አጋር ድርጅቶች ብቻቸውን የሚፈጥሩት ምንም ነገር የለም ስለዚህ አለም አቀፉ ማህበረሰብ ይህንን በመገንዘብ ሊያግዘን ይገባል ሲሉ የአሚሶሙ ሰብአዊ ጉዳዮች ከፍተኛ አማካሪ አብዱል ዲያባጌት በሀገሪቱ በሚገኘው ሂር ሻባሌ ግዛት ለአጋር ድርጅቶች በሰጡት  ስልጠና ወቅት ተናግረዋል፡፡ስልጠናው የአሚሶምን አጋር ድርጅቶች ከሀገሪቱ የሰበአዊ ጉዳዮች ሲቪልና ወታደራዊ መተዳደሪያዎች ጋር ማስተዋወቅን ኢላማው ስለማድረጉ ሲገለጽ ይህም በተልእኮውና በአጋር ድርጅቶች መካከል ያለው የግንኙነት ሁኔታ በምን መልኩ ሊከናወን እንደሚገባ አቅጣጫ ለማስቀመጥ እንደሚረዳም ነው የተነገረው፡፡   ዲያባጌት አጽንኦት ሰጥተው እንደተናገሩት ሰብዓዊ እርዳታዎች በሚያስፈልጉባቸው  አካባቢዎች ላይ የሚገኙ ማህበረሰቦችን ከችግሩ ለመታደግ የሚደረገውን ጥረት ለማጠናከር የሀገሪቱ ባለስልጣናት፤አጋር ድርጅቶችና አሚሶም በቅንጅት ሊሰሩ ይገባል ነው ያሉት፡፡ከዚህ ቀደም በሶማሊያ በተከሰተው ረሀብና ድርቅ በሀገሪቱ የሚገኙ የ2 ነጥብ 7 ሚሊዮን ዜጎች የተባበሩት መንግስታት ድርጅት የአስቸኳይ ጊዜ እርዳታ ያስፈልጋቸዋል ብሎ ባስቀመጠባቸው ግዛቶች ውስጥ በመገኘታቸውና ህይወታቸው ላይ አደጋ በመጋረጡ አለም አቀፍ የተራድኦ ድርጅቶች እርዳታ ለጋሾች የሚያደርጉትን ድጋፍ እንዲያሳድጉ መጠየቃቸው አይረሳም፡፡በተመሳሳይም ርሀብና ግጭቶች የተፈራረቁባትን ሀገር መልሶ ለማቋቋምና ዜጎቿንም ከችግሩ ለመታደግ በፈረንጆቹ የዘመን ቀመር 2018 ብቻ 1 ነጥብ 5 ሚሊዮን የአሜሪካ ዶላር ድጋፍ እንደሚያስፈልግ መገለጹም የቅርብ ጌዜ ትዝታ ነው፡፡ለሶስት አስርት አመታት በዘለቀው የሶማሊያ እርስ በርስ ግጭት ከ2 ሚሊዮን በላይ ሰዎች ወደ ተለያዩ ቦታዎች መፈናቀላቸው ሲገለጽ አንድ ሚሊዮን የሚሆኑት በአገራቸው ውስጥ በተለያየ ቦታ ላይ ስለመስፈራቸው መረጃዎች ያመላክታል፡፡ (ምንጭ፤ዥንዋ)